M. Číž, podpredseda NR SR: (2007-03-27):
Vážené kolegyne, kolegovia, vystúpili všetci prihlásení poslanci. Dovoľte mi teda vyhlásiť rozpravu za skončenú. Pýtam sa navrhovateľa, či chce vystúpiť. Nech sa páči, máte slovo, pán minister. J. Kubiš, minister zahraničných vecí SR: Ďakujem veľmi pekne, pán predsedajúci. Vážené panie poslankyne, vážení páni poslanci, dovoľte mi reagovať veľmi stručne aspoň na niekoľko bodov. Ja sa nebudem púšťať do nejakej rétoriky, výmeny nejakými vyhláseniami, rečníckymi cvičeniami. Pokúsim sa držať sa faktov a aspoň v niektorých veciach odpovedať. A som veľmi vďačný tým paniam poslankyniam a pánom poslancom, ktorí naozaj sa snažili hľadať to racionálne zrno a ponúkli ho na diskusiu aj vo svojich vystúpeniach. Ja budem veľmi vďačne reagovať na takéto veľmi konkrétne otázky. V prvom rade tá ekonomická dimenzia, skutočne tu existuje dohoda. Bola tu snaha už aj za predchádzajúcich vlád, koľko ich nebolo, uzavreli sa dohody medzi dvoma ministerstvami a skutočne, bohužiaľ, tieto dohody sa neplnia. Je k tomu veľmi veľa dôvodov. My sa pokúšame toto napraviť a s pánom ministrom hospodárstva budeme v prvom rade dôsledne trvať, aby sa tieto dohody plnili. Pracujeme proti určitým byrokraciám. Ja sa to nebojím tu povedať, jednoducho je to skutočnosť. Budeme hľadať aj strategické východiská. Ja ďakujem za pripomienku ohľadom existujúceho materiálu belgického ministerstva zahraničných vecí a my takéto materiály dneska študujeme. Máme záujem, aby to skutočne nebolo len o sprevádzaní pána premiéra, pána prezidenta skupinami podnikateľov. Toto je veľmi dôležitá práca, ale toto keby sa malo obmedzovať len na sprievod, tak určite nedosiahneme tie výsledky, ktoré potrebujeme. Chceme sa v tomto zmysle pozrieť aj na konkrétnu spoluprácu našich veľvyslancov a vedúcich obchodných oddelení, ako to má fungovať, pretože toto nám nefunguje. Ide nám o jednotný výkon zahraničnej politiky vrátane jej ekonomického rozmeru v zahraničí. Na to si však potrebujeme nastaviť, čo chceme v jednotlivých reláciách, v jednotlivých teritóriách. Za to zodpovedá aj veľvyslanec a v prvom rade veľvyslanec, pretože ten je predstaviteľ štátu. Tam, kde štát má ingerencie, aby vystupoval, pochopiteľne, vytvárať podmienky a prostredie pre našich podnikateľov, do toho my zasahovať zase už potom nemôžeme, ako to chcú robiť a čo chcú robiť. My môžeme otvárať dvere, ale toto musíme robiť podstatne dôslednejšie. Preto my budeme pracovať v tomto smere, je to dlhodobý projekt, nie je to záležitosť dnešného dňa. Takže ja som veľmi rád, že tu odznelo v niektorých vystúpeniach predsa len hlbšie pochopenie a nielen taký skeč na povrchu, že vlastne nám ide o nejaké zahraničné cesty. Nota bene, keď hovoríme o cestách. Ja sa strašne nerád vyjadrujem k týmto otázkam, pretože už som tu tiež počul o tom, kam sa cestuje, ako sa cestuje, kam chodí pán premiér, aké návštevy prijíma. A hovorí sa, ako keby existovala len jedna dimenzia. No neexistuje. Panie poslankyne, páni poslanci, však sa len pozrite na jeho program ciest alebo na návštevy, ktoré sem prichádzajú. Nuž aj dneska, no kde je? Nech sa vám páči, trebárs vyžiadajte si od nás informáciu, pán poslanec. S radosťou, s radosťou ju poskytnem. Ja uznávam, že vy ste nezaregistrovali také cesty do zahraničia, ako je do Talianskej republiky a do Portugalska, ako je do Írska, do Českej republiky, do Poľska. Vy ste nezaregistrovali zrejme návštevu z Rakúska a podobne. Tieto všetky veci pre vás ako keby neexistovali. Je mi veľmi ľúto, že ste to nezaregistrovali. My vám v priebehu tohto roku dodáme ďalšie takéto návštevy, pretože sa pripravujú. Nie je korektné z hľadiska diplomatickej praxe hovoriť o návštevách, ktoré sú v príprave. Ony sa uskutočnia a v priebehu jedného roku určite budete vidieť predsa len komplexnejší prehľad. To vám dávam ako vecnú reakciu na politické tézy, na politické nejaké vyhlásenia, ktoré naozaj sa nezakladajú na skutočnosti. Teda skúste reflektovať realitu. Bol by som tomu veľmi rád. Dvadsaťpercentné znižovanie a vôbec efektivita. Ja pochopiteľne a ešte raz ja uznávam, že musím neustále dopĺňať, aby som nebol misinterpretovaný tu, hej. Pochopiteľne, ako člen vlády, tak som súhlasil s určitým uznesením a, pochopiteľne, že ja ho budem rešpektovať. Toto som povedal. Ja uznávam, že to potrebujete asi počuť niekoľkokrát. Je mi veľmi ľúto. Ja myslím, že slovo rešpektovať je pomerne jasné v slovenčine, že hovorí a má tento náboj, ktorý hovorí, čo, ako to chceme robiť. Chcem to však urobiť tak, aby tu nešlo o opatrenie nejakého nastavenia stropu a potom rezania do živého. A chcem len informovať, neviem, či ste o tom informovaní, ale chcem len informovať, že na ministerstve zahraničných vecí prebieha audit, hĺbkový audit pracovných procesov. Chceme dosiahnuť trvalé udržiavanie kvality riadenia. Tento audit sa nám pozrie na celý systém, ako funguje ministerstvo zahraničných organizácií, pripojené organizácie vrátane zahraničných zastupiteľstiev. Výsledkom tohto auditu budú aj odporúčania, ktoré my potom pretavíme do našich konkrétnych krokov v tej miere, do akej miery budeme chcieť nad tieto odporúčania ísť a, pochopiteľne, predpokladáme aj to, že privedú k racionalizácii, a tým pádom, že nám privedú aj k nejakým organizačným zmenám vrátane ušetrenia pracovných miest, ušetrenia nákladov. Takže tu do značnej miery ide o znižovanie nákladov, nielen o šetrenie pracovných miest. Toto bude naša odpoveď. A opäť v našich materiáloch, ktoré sme ako informácie predkladali do vlády, sme veľmi jasne hovorili, že výsledky sa dostavia do konca tohto roku. Dnes vám nemôžem povedať, o koľko to bude. Výsledky sa dostavia do konca tohto roku. Tam jednoducho dôjde k týmto opatreniam. To je moja vecná odpoveď. Ja vám dnes nebudem hovoriť a nechcem hádzať jednoducho číslami. Na konci roku budeme mať diskusiu a ja vám určite tieto čísla dám, pretože budú existovať, budú dostupné pre všetkých. Sieť zastupiteľských úradov. Opätovne chcem povedať, že aj na základe uznesenia vlády vypracovávame materiál do vlády, ktorý sa tam dostane niekedy v máji-júni tohto roku, kde posudzujeme komplexne celú sieť zastupiteľských úradov v zahraničí a chceme prísť s určitými návrhmi. S návrhmi, ktoré nám povedia veľmi jasne, ktoré úrady potrebujeme, ktoré úrady nepotrebujeme, prečo a potom budeme dávať námety a návrhy, aj ktoré úrady prípadne zatvárať a ktoré otvárať. Bude sa to posudzovať, pochopiteľne, aj so sieťou obchodných zastúpení v zahraničí a budeme tento materiál potom v konečnom dôsledku posudzovať aj s ministerstvom hospodárstva, prípadne i s niektorými inými rezortmi. Zase vecná odpoveď, páni kolegovia, táto vec je v procese, dokonca do leta tohto roku vláda posúdi tento materiál. Je to záväzný materiál a bude na toto reagovať. Dávam vám kompletnú odpoveď na vaše konkrétne otázky. Reakcia na poznámku typu „zbrojáriny“ a že ministerstvo zahraničných vecí, pretože tak to zaznelo, pokiaľ to nezaznelo, ja sa ospravedlňujem, tak mne to aspoň zaznelo, ako keby ministerstvo zahraničných vecí podnikalo v „zbrojárine“. Ministerstvo zahraničných vecí nepodniká v „zbrojárine“. Ministerstvo zahraničných vecí je súčasť licenčného procesu, má právo veta a toto právo uplatňuje v súlade s našimi zahraničnopolitickými záujmami, v súlade s politikami Európskej únie v tejto oblasti, v súlade, aj keď je to skutočnosť, s embargami, aj ktoré boli naložené Bezpečnostnou radou OSN, a v tomto zmysle máme veľmi solídnu reputáciu, to vás chcem ubezpečiť, dlhodobo. Ministerstvo zahraničných vecí takto vystupuje a vystupovať bude. K ďalším otázkam sa vyjadrovať nemienim, zase to považujem za určitú rétoriku a určite o týchto veciach budete diskutovať na iných formátoch, v iných diskusiách, nijako o tom nepochybujem. Ale netreba podsúvať nám, ministerstvu zahraničných vecí, teraz sa bavíme o ministerstve zahraničných vecí, záležitosti, ktoré nerobíme, ktoré nám nepatria. Prosím vás, aspoň nejakým spôsobom by som uvítal, keby sa táto diskusia aj na úrovni Národnej rady, aj na úrovni výborov viedla korektne, s faktami, s používaním proste skutočne faktov. Preto musím sa vrátiť, žiaľ, v neprítomnosti pána poslanca Dzurindu, aj k niektorým veciam, ktoré zdvíhal on vo svojom vystúpení ešte dopoludnia, keď hovoril trebárs o Európskej únii a podobne. No je mi veľmi ľúto, ja to nerobím rád, keď sa ma moji partneri, či už na ministerskej úrovni, alebo poslanci – a je to úplne jedno, či sú to predstavitelia takého prúdu alebo onakého prúdu, ľavého alebo pravého –, dôrazne pýtajú, od momentu, keď SDKÚ – DS prišlo so svojimi stanoviskami v otázkach Kosova: Čo sa to deje? Je mi veľmi ľúto. Pokiaľ sa domnievate, že ja mám v tomto prípade mlčať, aj to mi je ľúto. Ja nemôžem, ja im chcem dať a budem dávať korektnú odpoveď. To nie je žiadna propaganda, ja tam nechodím na vás donášať, to nie potrebné, vy ste si to urobili sami. Vy ste sa tak odprezentovali ako SDKÚ – DS k otázke Kosova, že skutočne k tomuto už netreba čo dodať, hej. (Potlesk.) Ale ešte raz vám môžem povedať, aj členovia, pretože som mal minulý týždeň rokovania v Berlíne, bol som aj s celým radom poslancov parlamentu, vrátane s predsedom zahraničného výboru, otázky otvorili oni. Neotváral som ich ja. Ja nemám v záujme takéto veci proste roznášať, ale ich to trápi, jednoducho. Tieto otázky tam vznikajú. Opäť je mi veľmi ľúto. Budem vždycky hovoriť korektne aj s partnermi, ja som ich oboznámil s tým, aká je línia SDKÚ – DS, pretože sa ma to pýtali. Čo vám poviem, boli z toho ako trošku vedľa, ale dobre, je to vaša záležitosť. To, že... (Reakcie z pléna.) Ja so vám líniu vlády prečítal a dostanem sa k tomu, keď dovolíte, ešte hovorím, ešte hovorím, takže budem veľmi rád, keď sa dostanem aj k tomu, aby som sa vyjadril aj k tejto otázke. Z hľadiska prerokúvania na vláde, no samozrejme, že som informoval vládu o otázke Kosova. Snáď sa nedomnievate, že som si to nechával vo vrecku a že som o tom diskutoval akurát niekde v nejakých diskusiách na mimovládnej pôde, aby som to povedal takto. Vláda bola informovaná. Vláda vie veľmi dobre, vie o tom takisto, všetci tí, ktorí to majú vedieť, a o týchto veciach ďalej diskutujeme. Na základe takýchto diskusií ja potom vydávam ako člen vlády zodpovedný za stanoviská konzistentne postoje Slovenskej republiky, ktoré vyjadrujú postoj Slovenskej republiky. Ráčte sa pozrieť na vyjadrenia, ktoré existujú aj na webovej stránke, pokiaľ ide o ministerstvo zahraničných vecí a Kosovo. Takto to robíme a takto to robiť budeme. Pokiaľ máte nejaké otázky, nech sa vám páči. Pozície sú jasné. Sú odrazené aj v spoločných pozíciách Európskej únie. Či sa vám to zase páči, alebo nie, sú to pozície, ktoré prijímame konsenzom, to znamená, tá pozícia, ktorá je spoločne prijatá, vyjadruje aj naše stanovisko, aj naše postoje. Toľko možno len veľmi skrátka, ja by som naozaj mohol podobným spôsobom a keby som chcel ísť do polemík, tak už určite reagovať na celý rad otázok. Nemám na to absolútne chuť. Ja mám chuť na vecné diskusie. Je mi veľmi ľúto, keď sa nedostávame k vecným diskusiám, keď tu prichádzame s nejakými výkrikmi, na to si nájdite nejakých iných partnerov, vážené pani poslankyne, vážení páni poslanci... (Reakcie z pléna.) Áno, ja vám dávam odpoveď, ja vám dávam odpoveď na otázky... (Reakcie z pléna.)